Aki autózott mostanában Sopron környékén, az láthatta, hogy igen látványosan épül az M85-ös Sopron-Csorna közötti új szakasza, amely Sopront is összekapcsolja majd Győrrel és a fővárossal.

A szabad sajtó nem létezhet nélküled. Támogasd a Nyugat.hu-t! Támogatom

Mindennek bizonnyal örülnek majd a Soproniak és mások is, arról azonban kevesebb szó esik, hogy mi is lesz az út folytatásával, hogyan csatlakozik az osztrák A3-hoz.

Nos, nagyon könnyen lehet, hogy sehogy, azaz az M85-os afféle gyorsforgalmi zsákutca marad.

Merthogy az osztrákok kifarolni látszanak a korábbi megállapodásból.

Már korábban is pedzegették , hogyha az ottani lakosság tiltakozik, akkor nem építik meg a mintegy 10 kilométeres szakaszt Eisenstadt (Kismarton) és a magyar határ között, de most még komolyabbra fordultak a dolgok: a tiltakozók meg szeretnék változtatni az osztrák törvényt, hogy kizárják a lehetőségét az útépítésnek – írja az Orf.at.

Merthogy egyelőre érvényes megállapodás van a magyarok és az osztrákok között arról, hogy a két említett gyorsforgalmi utat összekötik, ami – tegyük hozzá – meglehetősen logikusnak tűnik az uniós alapelvekre és a térképre pillantva.

Ez lenne az osztrák oldal (A3) ASFINAG

Csakhogy a négy érintett osztrák település egyike sem akar autópályát a kertek alatt (lásd a térképet), és úgy tűnik már a nagypolitika sem erőlteti a projektet. Hogy ebben mekkora szerepet játszik a környezetvédelem, a pártok szavazatokra kacsintása és a kissé meghűlt magyar-osztrák magyar kapcsolatok, azt nehéz kibogozni.

Mindenesetre az osztrák zöldek már jelezték, hogy támogatnák a gyorsforgalmi utakról szóló törvény módosítását. A szocialisták továbbra is azt hajtogatják, hogy az ok lakók akarata ellenére nem építenek utat, a néppárt pedig népszavazást tartana.

Úgy tűnik, hogy a kérdés eldőlt, hacsak izmosabb szereplők nem szállnak be a vitába, de ennek egyelőre nem sok nyoma látszik.

Ez meg a magyar szakasz (M85) NIF.hu

Nem mellesleg a múlt hónapban a Népszava arról közölt egy hosszabb írást, hogy az M85-ös Sopront elkerülő szakasza körül is sok a bizonytalanság, és a határ innenső oldalán sem rajong mindenki az ötletért, mondván a két ország közötti új gyorsforgalmi összeköttetés a hegyeshalmi teher- és személyforgalom egy részét is Sopron felé terelné.